Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: A rendelkezésére álló dokumentumok alapján az országgyűlési biztos megállapította, hogy a tanulót ért bántalmazásról való tudomásszerzést követően az iskola igazgatója haladéktalanul elrendelte az ügy kivizsgálását. A vizsgálóbiztos jelentése alapján pedig, a közalkalmazottak jogállásáról szóló 1992. évi XXXIII. törvény (a továbbiakban: Kjt.) 46. §
Paragraph Index: 407

(1) bekezdésében biztosított jogkörében eljárva a pedagógussal szemben tanuló testi bántalmazása miatt fegyelmi eljárást indított. A fegyelmi tanács az eljárás alá vont pedagógust közalkalmazotti jogviszonyával kapcsolatos lényeges kötelezettségének vétkes megszegése miatt elbocsátás fegyelmi büntetéssel sújtotta. A kiszabott büntetés végrehajtását az iskola igazgatója egy év próbaidőre felfüggesztette. Döntését a helyi önkormányzat több képviselője, bizottsági elnöke is üdvözölte, levélben köszönve meg az iskola igazgatójának az ügyben hozott felfüggesztő határozatát. Levelükben utalnak arra, hogy „(...) az ügyben a többség véleményét figyelembe vevő fegyelmi határozat született”, továbbá „minden tekintetben érvényesült a demokrácia, demokratikus döntés született.” A Kjt. 45. § (1) bekezdése szerint fegyelmi vétséget követ el a közalkalmazott, ha a közalkalmazotti jogviszonyból eredő lényeges kötelezettségét vétkesen megszegi. A (2) bekezdés e) pontja értelmében a fegyelmi vétséget elkövető közalkalmazottal szemben elbocsátás fegyelmi büntetés is kiszabható. A kiszabott fegyelmi büntetés próbaidőre történő felfüggesztésének lehetőségéről a (4) bekezdés rendelkezik. E szerint a (2) bekezdés b)—c) pontjában foglalt büntetés — az előmeneteli rendszerben történő várakozási idő legfeljebb egy évvel történő meghosszabbítása és a jogszabály alapján adományozott címtől való megfosztás — végrehajtását legfeljebb egy évi próbaidőre fel lehet függeszteni. A (2) bekezdés e) pontban szabályozott elbocsátás fegyelmi büntetésre tehát ez a rendelkezés nem vonatkozik. Ennek okán az iskola igazgatója — figyelemmel az érintettek törvényes érdekeire is — visszásságot okozott, amikor jogszabály ellenére függesztette fel a fegyelmi büntetés végrehajtását. A felfüggesztő határozatot sérelmező szülők beadvánnyal fordultak a Jász-Nagykun-Szolnok Megyei Közigazgatási Hivatal vezetőjéhez. A Közigazgatási Hivatal vezetője 1999. augusztus 9-én kelt levelében ugyancsak a fentiekben kifejtett szakmai álláspontra helyezkedett, és felkérte a Község Polgármesterét, hogy azt ismertesse mind a Képviselőtestülettel, mind az általános iskola igazgatójával. Figyelemmel arra, hogy a Jász-Nagykun-Szolnok Megyei Közigazgatási Hivatal vezetője levelében felhívta a fenntartót és az iskola igazgatóját a jogsértő állapot megszüntetésére, az országgyűlési biztos a konkrét ügyben ajánlással nem kívánt élni, és vizsgálatát lezárta, de a hasonló jellegű jogsérelmek jövőbeni elkerülése érdekében felhívta az iskola igazgatójának a figyelmét arra, hogy a fegyelmi eljárások során a jövőben maradéktalanul tartsa be a Kjt. fegyelmi eljárásra és fegyelmi büntetésekre vonatkozó előírásait. 2000/88/II. szám OBH 3373/1999. Nem sérül az Alkotmány 2. § (1) bekezdésében deklarált, jogállamiságból fakadó jogbiztonság alkotmányos elve, továbbá a panaszosnak az Alkotmány 57. § (5) bekezdésén alapuló jogorvoslathoz fűződő joga, illetve az Alkotmány 64. §-ában meghatározott panaszhoz fűződő joga, ha az iskola és fenntartójának eljárása megfelel az irányadó jogszabályok előírásainak. Beadványában a panaszos azt sérelmezte, hogy a szombathelyi Gépipari és Informatikai Műszaki Szakközépiskola II/A. osztályában a várható bukásokról való tájékoztatás nem volt teljes körű, mert az nem terjedt ki arra a lehetőségre, hogy a tanulónak joga van hozzá, hogy kérelmére független vizsgabizottság előtt adjon számot tudásáról. Az állampolgári jogok országgyűlési biztosának általános helyettese által folytatott vizsgálat megállapította, hogy az iskola igazgatója a II/A. osztály tanulmányi eredményének hanyatlása, valamint az osztályfőnök évközi távozása miatt a problémák megbeszélése, a kialakult helyzet mielőbbi orvoslása érdekében 1999. április 28-án rendkívüli szülői értekezletet hívott össze. Az igazgató a megbeszélésen arról tájékoztatta a szülőket, hogy az iskola vezetése lehetőséget lát az érdemjegyek évközi javítására, egyben felkérte a diákokat, a szülőket és az osztályt tanító pedagógusokat, hogy a tanév hátralévő idejében mindent tegyenek meg a megfelelő érdemjegyek megszerzése érdekében. Szombathely MJ Város jegyzőjétől kapott tájékoztatás szerint az értekezleten jelenlévő szülők nem kérdőjelezték meg a tanulók egyes tantárgyakból kapott érdemjegyeinek jogosságát. 1999. június 11-én a panaszos levelet intézett az iskola igazgatójához, amelyben felkérte őt arra, hogy gyermeke német nyelv tantárgyból várható bukását akadályozza meg. Kérését azzal indokolta, hogy két német szaktanár egymástól függetlenül közepesre értékelte a tanuló felkészültségét. Az igazgató 1999. június 22-én keltezett

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes